***המחלקה לגיל הרך- אגף החינוך - צפת***

**נתונים דמוגרפיים על העיר צפת בהתמקדות בגיל הרך:**

העיר צפת מונה כ- 34,000 תושבים.

צפת ייחודית במרקם האוכלוסייה ובהרכבה: דתיים לאומיים, חילונים, ערבים, עולים (3 מרכזי קליטה לבני העדה האתיופית) ומגזר חרדי על כל זרמיו.

סה"כ ילדים בגלאי לידה עד גיל 18 כ- 13,200 ילדים.

מתוכם כ- 5,750 ילדים בגיל הרך:

לידה עד גיל 3 : 3,218 ילדים.

גילאי 3-6: 2,532 ילדים.

מדיניות החינוך העירונית בצפת בחרה לקדם את החינוך בגיל הרך כחלק מראייה ארוכת טווח המבססת ומקדמת את עתיד ילדינו . כחלק מאותה תפיסה הוקמה מחלקת קדם יסודי אשר מעניקה התייחסות וליווי לכל מערכות החינוך בגיל הרך בעיר. המחלקה מובילה את העשייה החינוכית – טיפולית ומחברת בין כלל השירותים לגיל הרך בעיר (משלב הריון ועד כיתה א') . זאת בראייה מערכתית המשלבת את כלל השותפים ובהתאמה לצרכי האוכלוסייה הייחודיים בעיר. המחלקה עוסקת בהובלת העשייה החינוכית טיפולית בכלל מסגרות החינוכיות בגילאי לידה ועד כיתה א'. מסגרות החינוך בגיל הרך בעיר כוללות: 42 גני ילדים ממלכתיים וממלכתיים דתיים של משרד החינוך, 8 גני חינוך מיוחד ממלכתיים , 35 גנים של המגזר החרדי, 4 גני חינוך מיוחד של המגזר החרדי, 16 מעונות יום מוכרים ומשפחתונים מוכרים ופרטיים. בנוסף עוסקת ב: הנגשת מידע על המסגרות החינוכיות, רישום ושיבוץ לגני הילדים, ביצוע אירועים עירוניים סביב מועדי השנה, הובלת בינוי מבני חינוך חדשים לגיל הרך ועוד. שיטת העבודה מתבססת על המודל הבין-משרדי של התוכנית הלאומית לילדים ונוער בסיכון ומקיים עבודה משותפת של הגורמים השותפים: משרד החינוך, משרד הרווחה, משרד הבריאות, משרד השיכון, משרד לביטחון פנים, רשות מקומית ועוד.

בצפת הוקם מרכז לגיל רך בשיתוף קרן טאוב, ג'וינט אשלים המהווה בית למשפחות ואנשי מקצוע ומספק מענים מקצועיים לילדים ומשפחות בעיר בדגש על אוכלוסיות בסיכון ועוסק באיתור, מניעה, טיפול, העשרה והדרכה של המשפחות בעיר וההורים בפרט. המרכז עוסק בתחומים הבאים: פעילות העשרה, הדרכה, תרבות ופנאי - מודרך ומקצועי בתחום הגיל הרך, הדרכה לצוותים חינוכיים בגיל הרך, הדרכה להורים לילדים צעירים וליווי מעמיק של התוכניות המופעלות בעיר בגיל הרך.

בשנת הלימודים תשע"ח צפת הצטרפה לפיילוט חדש לפיתוח תפיסת תחום ינקות יישובית שמובילים ג'וינט אשלים וקרן רש"י במספר יישובים בארץ. במסגרת הפיילוט מנהלת המחלקה לגיל הרך עוברת הכשרה ומקבלת הדרכה ומובילה את התהליך היישובי. התהליך כולל מיפוי של כלל המסגרות המוכרות והלא מוכרות והצרכים של ההורים, אנשי המקצוע והמסגרות ופיתוח תוכניות ומענים בהתאם.

בתאריך ה- 31.1.18 התקיימה וועדת גיל חגיגית וייחודית שהתמקדה בתפיסת פיתוח תחום הינקות במסגרת פעילות המחלקה לגיל הרך בצפת.

ההתכנסות כללה הצגה של נתונים שנאספו במסגרת תהליך מיפוי התושבים, המענים והמסגרות החינוכיות הפרטיות והצגה של נתוני המרכז להתפתחות הילד של בית החולים זיו צפת. הנתון כי מתוך 2926 ילדים בגילאי לידה עד 3, רק 782 ילדים נמצאים במעונות מפוקחים היתר 1848 ילדים נמצאים במסגרות לא ידועות מבסס את הצורך והדחיפות בהשקעה בתחום ועלינו לפעול במרץ לאיתור המסגרות והילדים המשובצים בהן.

בימים אלה אנו ממשיכים בתהליך המיפוי של המסגרות החינוכיות: מעונות היום המפוקחים והמשפחתונים הפרטיים ומעמיקים בצרכים של האוכלוסייה והצוותים החינוכיים וגורמי ההדרכה השונים. כמו כן מדייקים נתונים לגבי מספר ההתפלגות של ילדים בתיאום נתוני קופות חולים וטיפות החלב. בנוסף, מתקיים תהליך גיוס רכזת שתוביל את התחום, זאת בהמשך להתחייבות של ראש העיר ומנהל אגף החינוך להירתם ולמצוא משאבים לטובת התקן.

**זירה ראשונה – מערך עבודה מתכלל**

מתקיימת עבודה מערכתית ביישוב בהובלת המחלקה לגיל הרך ובאמצעות קיום וועדות גיל רך עירונית בשותפות של המשרדים השונים ושותפים מקומיים נוספים: המרכז להתפתחות הילד, המתי"א, היחידה הפסיכיאטרית לגיל הרך, רוחה, בריאות ועוד. נרצה לפתח ולבסס את ההתייחסות המעמיקה של השותפים ומקבלי ההחלטות בנוגע לתחום הינקות, לצרכים ולמענים הקיימים והחסרים. בנוסף, להעמיק את הקשר עם אנשי המטה הבכיר ברשות, עם גורמי הפיקוח השונים ולפתח רצף חינוכי טיפולי.

**זירה שנייה – עבודה עם הורים –**

התוכניות הקיימות בזירה זו הן :

* **בשביל הילד** – תוכנית ליווי וטיפול אישי למשפחות בשיתוף היחידה הפסיכיאטרית לגיל הרך והמתי"א. התוכנית מעניקה הדרכה וטיפול לילדים עם בעיות רגשיות, להוריהם ולצוות הגן במסגרת הגן והמרפאה וזאת לאחר אבחון וקביעת תוכנית טיפול משותפת של כל הגורמים. מספר משתתפים – 3 גני ילדים כ- 10 ילדים

מטופלים בשנה. התוכנית מביאה התייחסות וביטוי של תפיסת "הורים במרכז" אשר במהלכה ההורים הם אלו שמובילים את הדרך של הטיפול ושל התקשורת עם היחידה ועם הגננת.

* **ראשית** – תוכנית התערבות ביתית למשפחות המגדלות ילדים בגיל הרך במצבים של מצוקה עמוקה וסיכון גבוה. עו"ס מלווה את ההורים תוך התערבות תוך ביתית בשיתוף מדריכת העשרה שנפגשת עם כל בני המשפחה בשעות אחה"צ פעם-פעמיים בשבוע. התוכנית מתמקדת בתחום ההורות: חיזוק הביטחון ההורי, התפקוד הכללי, קשרי ההורים עם ילדיהם ועם גורמים בקהילה. מספר משתתפים – 10 משפחות.
* **דלת פתוחה לגיל הרך –** "דלת פתוחה לגיל הרך" היא תוכנית ציבורית המונגשת לאוכלוסייה מטעם עיריית צפת – השירות הפסיכולוגי ,התוכנית הלאומית לילדים ונוער בסיכון והמרכז לגיל הרך. התוכנית מציעה ליווי וייעוץ למשפחות באופן פרטני בסודיות מוחלטת במסגרת של כ- 5 מפגשי ייעוץ. מספר משתתפים – 10 משפחות בשנה.
* **הורים במרכז** – תוכנית המופעלת במטרה לבסס את תפיסת ההתייחסות להורים כמסגרת ייחודית ואינדיבידואלית .העבודה עם הורים במסגרת המרכז לגיל הרך כוללת:
1. ייעוץ חד פעמי, להורים לילדים בגיל הרך. במטרה לכוון ולהפנות לגורמים מתאימים בקהילה.
2. הנחיית פעילות הורים באופן ייעודי בקבוצות ו/או במקביל לפעילות ילדים במרכז.

מספר משתתפים – כ- 60 ייעוציים למשפחות בשנה.

* **בשביל המשפחה** – מרכז "בשביל המשפחה", מציע מגוון סדנאות הורים בתחומים שונים, בהתאם לשכבות הגיל השונות והצרכים העולים מתוכם. סדנאות הורים בנות 8 מפגשים בנושאי הורות. מספר משתתפים – כ- 20 סדנאות והרצאות לגיל הרך בשנה.
* **אפשרי בריא לגיל הרך** – תכנית א' ב' ג' – אפשרי בריא לגיל הרך - היא יוזמה הפועלת בהובלת משרד הבריאות בשיתוף ג'וינט ישראל אשלים, התכנית הלאומית לחיים פעילים ובריאים .התוכנית מציעה :
* הכשרות לאנשי מקצוע– כ- 40 בשנה.
* סדנאות קבוצתיות להורים - כ- 60 משפחות בשנה.
* ליווי הדרכה פרטנית להורים – כ- 12 משפחות בשנה.
* **בית פתוח** – מרחב פעילות לאימהות וילדיהם בגילאי לידה עד 3 בשעות הבוקר המציע הדרכה התפתחותית של אשת מקצוע קבועה ,אחות טיפת חלב, הרצאות חד פעמיות ועוד, בשילוב ציוד ג'ימבורי, משחקים וארוחת בוקר. מופעל במתנ"ס בלום בשכונה הדרומית ובמרכז לגיל הרך – ארבעה ימים בשבוע בין השעות 9:00 עד 13:00. מספר משתתפים – כ- 150 משפחות בשנה
* **אתך בגיל הרך** – בשיתוף הפקולטה לרפואה צפת במסגרת פרויקט רפאל. תוכנית לאימהות וילדים בגילאי לידה עד 3 משכונת עכברה .התוכנית מציעה מפגשים מודרכים לאימהות בנושאי הורות שונים וחוויות ייחודיות משותפות עם הילדים. האימהות מוסעות אל המרכז לגיל הרך ואת התוכנית מלווה אשת מקצוע דוברת השפה הערבית. מספר משתתפים – כ- 12 משפחות בשנה

תחום העבודה עם הורים הוא בשלבי צמיחה מתקדמים. מתקיימים תהליכי ליווי להורים פרטניים וקבוצתיים במסגרת התוכניות השונות. אולם נדרשות פעולות נוספות להרחבה ולהעמקה: העלאת המודעות בקרב ההורים לנושאים חשובים וקריטיים ולחינוך מפוקח בגיל הרך, פיתוח שיח ודיון עם ההורים אשר יביא את הקול של ההורים וישלב אותם בתהליכי למידת צרכים, תכנון וקבלת החלטות והענקת מידע, ידע וליווי להורים בגיל הינקות גם במסגרות שירות אחרות כמו טיפות חלב. בנוסף לפתח תוכניות ממוקדות לתחום הינקות שמסייעות להורים באתגרים הספציפיים ובהתמקדות באוכלוסיות מכוונות כמו: הורים לילדים בעלי צרכים מיוחדים על ידי אנשי מקצוע מתאימים, הורים לילדים שמתחילים תהליך של אבחון וטיפול לאחר האיתור במסגרות השונות ובכלל ואוכלוסיות רב תרבותיות (עולים, צד"ל ותושבי עכברה) עם הנגשה מבחינת השפה וההבנה של התרבות ומאפייניה. יש צורך בפיתוח תוכניות להורים אשר מעניקות כלים וידע באופן כללי ותוכניות ליווי פרטניות תהליכיות ומעמיקות. תחום נוסף בעבודה עם הורים הוא תחום ההעשרה , תרבות ופנאי אשר באמצעותו אנו רוצים לחזק את הקשר בין ההורה לילדיו באמצעות תוכניות שונות ארוכות טווח וקצרות מועד אשר מזמינות את ההורים וילדיהם לחוות זמן איכות משותף בפעילות משותפת.

**זירה שלישית – איכות טיפול במסגרות חינוכיות**

התוכניות הקיימות בזירה זו הן :

* **מעג"ן** – מערך תומך מעון-גן . צוות רב מקצועי המלווה ומדריך את הצוות החינוכי במסגרת החינוכית אחת לשבועיים, באיתור ילדים עם אתגרים וקשיים והכוונה לגורמים מתאימים בקהילה. מספר משתתפים – 15 גני ילדים ו- 3 מעונות יום, כ- 550 ילדים.
* **חצר פעילה** – תכנית הדרכה דו-שנתית למניעה, לזיהוי ולמזעור קשיים של ילדים עם קשיים במסגרות הגנים בקהילה החרדית. אנשי המקצוע מעניקים ליווי והדרכה לגננות ולמלמדים וכלים יישומיים פרקטיים ופיזיים לעבודה חינוכית במסגרת. מספר משתתפים – 13 מלמדים ו- 13 גננות , כ- 600 ילדים.
* **פורום מנהלות מעונות יום** –

פורום מקצועי של המנהלות שעוסק ב: שיפור המקצועיות של חברות הפורום ויצירת שפה מקצועית חינוכית אחידה – תוך תהליך חוויתי של העשרה, למידת עמיתים ושיתוף. קיום מפגשי תוכן חודשיים לאורך השנה. מספר משתתפים –מנהלות של 16 מעונות יום מוכרים על ידי התמ"ת.

* **תוכנית העשרה לסייעות הגנים** –

תוכנית העצמה והעשרה לסייעות גני הילדים במטרה להעמיק את תפיסת הסייעת בעיני עמה ובעיני המערכת . למידה של תכנים חינוכיים רלוונטיים לתפקיד הסייעת וגיבוש חברות הקבוצה במטרה להעלאת המוטיבציה לעבודה. קיום מפגשי תוכן חודשיים לאורך השנה. מספר משתתפים – כ- 40 משתתפות בממוצע

* **תוכנית מח"ר** - **מחויבות חברתית רפואית** - בשיתוף הפקולטה לרפואה צפת. תוכנית המשלבת סטודנטים לרפואה בהתנסות בקהילה במסגרת 4 שעות חודשיות. ההתנסות כוללת: עבודה במסגרת הגן – קיום פעילויות העשרה לילדי הגן יחד עם צוות הגן עם או בלי הוריהם ועבודה במרכז לגיל הרך, קיום פעילויות והעשרה לילדים והורים במרכז בנושאים שונים של בריאות ואורח חיים בריא, רווחה, העשרה ועוד. מספר משתתפים – 5 גני ילדים. כ- 140 משפחות.
* **אור** – תוכנית התערבות הכוללת מפגשים קבועים וסדירים של ילדים עם קשיים שונים במסגרת החינוכית. לכל ילד מורכבת תוכנית עבודה מבוססת תוך מעורבות מלאה של צוות המסגרת החינוכית והורי הילד. במפגשים מושם דגש על עידוד ופיתוח יכולת ביטוי ועיבוד תכנים רגשיים באמצעות משחק דרמטי, קריאה משותפת של ספרי ילדים, והמחזה בעקבות קריאת סיפור. מספר משתתפים – 4 גני ילדים ו- 2 מעונות יום.

זירה זו כוללת את ההתייחסות למסגרות החינוכית בכלל ההיבטים: הפיזיים, המקצועיים ,הפדגוגיים, הבטיחותיים והניהוליים. בשלב זה נרצה להעמיק ולהרחיב את הליווי שלנו למסגרות בתחום הינקות: מעונות מוכרים, משפחתונים מוכרים ומשפחתונים פרטיים. להעניק תמיכה וליווי על פי המאפיינים הספציפיים של כל סוג מסגרת, החל מהדרכה למדריכות המעונות ועד להדרכה של מנהלות המסגרות השונות ואחרון המטפלות, בנוסף, נדרשת הדרכה לצוותים באיתור ילדים עם קשיים ועיכובים התפתחותיים. יתר על כן, סוגיית ההכשרה הפורמלית דורשת התייחסות נרחבת על מנת ליצור סטנדרט בסיסי של הכשרה נדרשת לילדים המטפלים בילדינו ובמסגרת התייחסות זו לנסות לשפר את מיתוג תפקיד "המטפלת" בחשיבותו והשפעתו על המשפחות והילדים בתפיסת המטפלות את עצמן ואת תפיסת ההורים והחברה אותן. תהליך ההיכרות עם המשפחתונים והצעדתם קדימה בהיבט איכות הטיפול והחינוך על פי הסטנדרטים המקובלים מבחינת: הצטיידות, ניקיון, פדגוגיה, בטיחות הוא תהליך הכרחי וחשוב ליצירת שפה חינוכית טיפולית אחידה, לייצור עבודה מערכתית ושותפויות בקרב הקהילה עם המסגרות החינוכיות, להטמעת תפיסת "הורים במרכז" בקשר של המסגרות החינוכיות עם ההורים ולהובלת תהליך בניית רצף חינוכי טיפולי.

**זירה רביעית – טיוב עבודת אנשי מקצוע**

התוכניות הקיימות בזירה זו הן :

* **פורום צוות מקצועי של המג"ר** –

גיבוש הצוותים המפעילים והמובילים של כל התוכניות לגיל הרך ברמה העירונית לכדי קבוצה במטרה לחוות למידה, העשרה וחקר בסוגיות הקשורות בגיל הרך והעמקה ביצירת שיתופי פעולה. קיום מפגשי תוכן חודשיים לאורך השנה. מספר משתתפים – כ- 16 אנשי מקצוע

עבודת אנשי המקצוע בגיל הרך היא עבודה המבוססת על תהליכי עבודה משותפים של חשיבה תכנון ופיתוח מענים ברמת כל תוכנית ותכונית ברמת היחסים הבין מקצועיים שבין אנשי מקצוע מהדיסציפלינות השונות. וועדת הגיל העירונית הכוללת נציגות הארגונים והמשרדים השונים עברה תהליך ארוך בשנת הלימודים הקודמת שהתמקד בשותפויות, שיתופי פעולה וגישור על אתגרים בתהליכיים אלו. תהליך הלמידה היה משמעותי והחברים העידו כי עשה שינוי ממשי ביחסים ובנכונות לעבוד יחד.

בשלב זה נרצה להעמיק את הידע בתחום הינקות, את השפה המקצועית בתחום ואת ההתמקדות של השותפויות בצרכים ובמענים הקשורים בתחום הינקות שיעלו ועולים בהמשך למיפוי. זאת גם באמצעות עריכת ימי עיון בנושאים ממוקדים לחשיפה והעמקה בתחומי גיל הינקות.

בנוסף, נרצה לפתח בצורה ממוקדת את נושא השותפות עם העובדים הסוציאליים של המשפחות במחלקת הרווחה ועם אחיות טיפות החלב במשרד הבריאות וזאת בעקבות העובדה שיש צורך בתהליך בניית השותפות הוא כללי ולא מיושם בצורה שוטפת ומעמיקה. את הפיתוח נרצה לעשות בשלושה שלבים: גיוס אנשי המטה לטובת התהליך, תהליך משותף של עו"סים ואחיות טיפות החלב ותהליך ספציפי לעו"סים המשפחות תוך העמקה בידע התיאורטי והמעשי בתחום החינוכי טיפולי בתחום הינקות ובתחום השותפויות עם אנשי מקצוע שונים ביישוב.